b"\n_START_ARTICLE_\nPala\xc4\x8da Vanoli, Trst\n_START_PARAGRAPH_\nPala\xc4\x8da Vanoli je ena od zgradb, ki obkro\xc5\xbeajo Trg Unit\xc3\xa0 v Trstu. Gledano iz obale, je to osrednje poslopje na desni. Imenuje se po Pietru Vanoliju, ki je v za\xc4\x8detku prej\xc5\xa1njega stoletja pala\xc4\x8do obnovil in dal vanjo napeljati elektriko._NEWLINE_Pala\xc4\x8do Vanoli sta postavila leta 1873 E. Geiringer in G. Righetti za zavarovalno dru\xc5\xbebo Assicurazioni Generali, ki je njej uredila hotel Duchi d'Aosta. Najstarej\xc5\xa1i predhodnik hotela ima \xc5\xa1e latinsko ime (Hospitium Magnum = Veliko Preno\xc4\x8di\xc5\xa1\xc4\x8de), saj sega v 13. stoletje. Pozneje se je po zdru\xc5\xbeitvi z drugim gostinskim obratom preimenoval v Locanda Grande (Veliko Gosti\xc5\xa1\xc4\x8de), in postal dejansko najve\xc4\x8dji hotel tistega \xc4\x8dasa v Trstu. Stal je na obali mestnega pristani\xc5\xa1\xc4\x8da, na drugi strani dana\xc5\xa1njega trga, in je bil ob\xc4\x8dinska last. V 17. stoletju zasledimo v imenih obiskovalcev ve\xc4\x8d kronanih glav, pa tudi osebnosti iz vseh podro\xc4\x8dij kulture in politike. Kljub temu pa, po poro\xc4\x8danju zgodovinarjev, hotel ni bil razko\xc5\xa1en, ve\xc4\x8dkrat celo niti dovolj primeren za visoke osebnosti. Tako je, na primer, general Solignac \xc5\xa1e leta 1805 izjavil upravitelju, da bi ga moral ukleniti, ker mu je dal na razpolago bivali\xc5\xa1\xc4\x8de, ki pa\xc4\x8d ni primerno za francoskega generala._NEWLINE_Med splo\xc5\xa1no prenovitvijo Velikega Trga v 19. stoletju je bilo hotelsko poslopje poru\xc5\xa1eno in na novo sezidano na dana\xc5\xa1nji lokaciji. Hotelsko podjetje samo je pre\xc5\xa1lo v last zasebnika in prestopilo v visoko kategorijo. Leta 1908 je dobilo novo ime, Hotel Vanoli. Po drugi svetovni vojni je bilo poslopje popolnoma prenovljeno in obrat preimenovan v Grand Hotel Duchi d'Aosta. Od tedaj se vrstijo razni lastniki, v glavnem veliki trusti hotelirstva._NEWLINE_Pred nedavnim so sku\xc5\xa1ali mestni politiki odvzeti pala\xc4\x8do gostincem in jo uporabiti za potrebe ob\xc4\x8dine, toda Assicurazioni Generali, ki so \xc5\xa1e vedno lastniki stavbe, niso dovolili, da bi se ukinila zgodovinska tradicija hotela."